გერმანიის ფედერალური კანცელარია

გერმანიის ფედერალური კანცელარია () — გერმანიის ფედერალური კანცლერის ოფისი ბერლინში 2001 წლიდან.

ისტორია

ბერლინი 1871–1945. კანცელარია დაარსდა 1871 წელს როგორც გერმანიის იმპერიის რაიხსკანცელარია (გერმ.  Reichskanzlei) და თავიდან განთავსებული იყო ვილჰელმშტრასეს 77 ნომერში თავადი ანტონი რაძვილის ყოფილ სასახლეში (ასევე ცნობილია როგორც რაიხსკანცლერის სასახლე). 1938–39 წლებში ალბერტ შპეერის პროექტებით აშენდა ახალი რაიხსკანცელარია, რომელიც მდებარეობდა ფოსშტრასეზე. მეორე მსოფლიო ომის დროს შენობა მნიშვნელოვნად დაზიანდა, ხოლო შემდგომში საბჟოთა საოკუპაციო ჯარებმა დაანგრიეს. 

ბონი 1949–1999. ომის შემდეგ დასავლეთ გერმანიის მთავრობა განთავსდა ბონში, ხოლო კანცელარია გადავიდა შაუმბურგის სასახლეში, მანამ სანამ 1976 წელს ახალი კანცელარიის მშენებლობა არ დასრულდა. ახალი ფედერალური კანცელარიის შენობა (გერმ.  Bundeskanzleramt) იყო საერთაშორისო სტილის შავი ნაგებობა და წარმოადგენდა მოდერნიზმის მოკრძალებულ მაგალითს. ცალკე შენობაში (გერმ.  Kanzlerbungalow) იყო კანცლერის და მისი ოჯახის კერძო საცხოვრებელი 1964–99 წლებში.

ბერლინი 1999–2001. 1999 წლის ზაფხულში როგორც გერმანიის მთავრობის ბერლნში გადასვლის ნაწილი კანცელარია დროებით განთავსდა ყოფილი გდრ–ის სახელმწიფო საბჭოს შენობაში, რადგან ახალი კანცელარიის მშენებლობა ჯერ დასრულებული არ იყო.

ბერლინი 2001: ახალი კანცელარია

ახალი ფედერალური კანცელარიის შენობა სპეციალურად კანცლერისთვის და კანცელარიის თანამშრომლებისთვის 1997–2001 წლებში აშენდა და 465 მილიონი მარკა დაჯდა. ეს პოსტმოდერნისტული ნაგებობა არის ბერლინის ერთ-ერთი ღირსშესანიშნაობა. მდებარეობს მდინარე შპრეეს ნაპირზე პრაქტიკულად სამთავრობო კვარტლის ცენტრში, მისგან ძალიან ახლოსაა რაიხსტაგი და ბრანდენბურგის კარიბჭე. შენობას უკავია 12,000 კვადრატული მეტრი და ერთ-ერთი უდიდესია მსოფლიო ქვეყნების ლიდერების რეზიდენციებს შორის. შედარებისთვის, ახალი კანცელარია თეთრ სახლზე რვაჯერ დიდია. ცენტრალური ბლოკის მეშვიდე სართულზე არის მთავრობის სხდომების დარბაზი, მერვე სართულზე განთავსებულია კანცლერის კაბინეტი, ხოლო ბოლო სართულზე ბინა. შენობის მარჯვენა და მარცხენა ფრთებში მდებარეობს კანცელარიის თანამშრომლების კაბინეტები.

გალერეა

სქოლიო

რესურსები ინტერნეტში

 ფედერალური კანცლერი 
 ფედერალური კანცელარია

კატეგორია:გერმანიის მთავრობა
კატეგორია:ბერლინი
კატეგორია:ბერლინის არქიტექტურა
კატეგორია:გერმანიის ღირსშესანიშნაობები
კატეგორია:პოსტმოდერნისტული არქიტექტურა